35. schôdza NR SR - 3.deň - B. popoludní
Dátum: 2025-05-29
Poslanec: Lackovič, Marek (PS)
Druh vystúpenia: Vystúpenie v rozprave

100. Ďakujem pekne za slovo, pán predsedajúci. Vážené pani poslankyne, vážení páni poslanci, ja to zoberiem tak trošku z iného konca a prihovorím sa, resp. pokúsim sa opäť nazvučiť viac ten sektor samosprávy, ktorý je veľmi dotknutý touto Ficovou hlúpou transakčnou daňou, no a, samozrejme, nadviažem presne aj na to prvé čítanie, pretože to s tým bytostne súvisí a je to previazané práve aj s tým návrhom, ktorý tu dnes stojí, dokonca aj s tým bodom, ktorý nasleduje hneď po tomto bode, takže je to všetko v jednom balíčku. No máme mestské dopravné podniky, odvozy a likvidácie odpadu, vodárenské spoločnosti, mestské technické služby, regionálne správy ciest, podniky spravujúce parkovanie, plavárne v našich mestách, zimné štadióny a rôzne športové haly, futbalové či hokejové kluby, dokonca vrátane ich mládežníckych akadémií s deťmi, ale aj správy lesov alebo letísk, napríklad Letisko Piešťany, ktoré je v správe Trnavského samosprávneho kraja, 60 % vlastní VÚC-ka, 20 % vlastní mesto Piešťany, 20 % vlastní ministerstvo dopravy, teda štát, tak aj toto letisko platí dnes hlúpu transakčnú daň, čiže ju platí štát sám sebe. A to je naozaj taký najplastickejší príklad toho, že aké je to nezmyselné, aké je to nedomyslené a ako to na konci dňa vlastne vôbec neprináša ten efekt, ktorý zrejme aj navrhovatelia, predkladatelia zamýšľali. Všetky tieto podniky, ktoré som teda spomenul, od mestských dopravných podnikov až po, až po regionálne letiská alebo futbalové či hokejové kluby, ktoré sú akciovkami a sú bytostne previazané so samosprávou, od 1. apríla platia túto transakčnú daň. Minister Kamenický síce v dôvodovej správe tvrdil, že transakčná daň nebude mať dopady na samosprávy, ale úplne, ale že úplne opomenul dopady na ich krajské, obecné, mestské organizácie. Transakčná daň zároveň predražuje služby, ktoré si samosprávy objednávajú u externých dodávateľov ako opravy a údržby ciest, rôzne sanácie výtlkov, krajníc a chodníkov alebo vývozy odpadov, organizácie rôznych kultúrno-spoločenských podujatí, ale de facto aj úplne všetky nákupy, od bežných potravín až po cestné vozidlá a kadečo iné. Všetko, čo tieto organizácie, ktoré som na začiatku spomenul, potrebujú pre svoj životný cyklus. Na predchádzajúcej schôdzi sme videli, že výpadky príjmov na, sa samosprávam vláda snažila zalepiť preddavkami, čo v preklade znamená, že im teda v predstihu v máji uvoľnili časť ich vlastných peňazí, ktoré by tak či tak dostali v druhom polroku 2025 od júna až do, december, takto im to teda nebude chodiť po častiach od júna až do decembra, ale im to príde v podstate alebo prišlo im to už teraz v máji, hoci aj to sa ozývajú niektoré samosprávy a nie je ich málo, že neprišlo toľko, koľko malo prísť, že to chodí rôzne, divoko, odhliadnuc od toho, že sa im krátili peniaze kvôli konsolidácii mestám a obciam o jedno percento, VÚC-kám o 0,5 % a prichádza im, samozrejme, aj menej, lebo už nemusia sanovať, financovať aspekty, týkajúce sa materských škôl, ale všetko ostatné im, samozrejme, padá na hlavu a nevedia, čo skôr. Ani cent navyše, šlo len o preddavky, ktoré v máji teda dostali, ktoré by im tak či tak prišli. Ich vlastné, ich vlastné preddavky sú len, samozrejme, náplasť na otvorenú zlomeninu a systémovo ani koncepčne nič neriešia. Aj týmto sa táto babrácka vláda snažila prekryť krvácanie našich obcí a miest, ktoré umocňuje Ficova hlúpa transakčná daň, kvôli ktorej sa tu dnes teda opäť stretávame. Pripomeňme si teda, že čo všetko tieto samosprávy, ktoré by som očakával, že nejakým spôsobom implementujete možno do nejakého pozmeňovacieho návrhu, pretože ste to neurobili hneď na začiatku, je tu teda snaha pomôcť drobným podnikateľom, živnostníkom, ale nerozumiem, prečo Slovenská národná strana absolútne zabúda na samosprávy. Prečo ste tam nepridali to, aby tie mestské, obecné a krajské podniky nemuseli túto hlúpu daň platiť? Zvlášť v situácii, keď, ako som už povedal vo faktickej poznámke, hneď v nasledujúcom bode navrhujete to, aby sa predlžovalo funkčné obdobie starostov, primátorov, županov zo štyroch na šesť rokov. Tak na toto absolútne nezmyselné niečo, čo teraz vôbec nepotrebujeme, si čas nájdete, na toto nezabudnete, na toto myslíte, ale na to, aby deti vo futbalových akadémiách a v plavárňach, zimných štadiónoch a všetky tie ostatné podniky, aby tie tú daň neplatili, tak na to si čas nenájdete. Na to ste zabudli, to ste úplne opomenuli. A možno je to inšpirácia do druhého čítania, neviem, pochybujem, ale keď tvrdíte v dôvodovej správe, alebo keď minister Kamenický tvrdí, že dopady na samosprávu bude nula, tak vám snáď nič nebráni v tom, aby ste to zahrnuli do toho pozmeňováku. Pretože ak budú dopady nula, tak nikto nemôže povedať, že nám nejaké peniaze budú chýbať z výberu z tých eseročiek, ktoré som spomenul na začiatku. Pretože to nesedí. Takže treba si vybrať, môžte to tam pokojne zahrnúť, môžte si to kľudne osvojiť, samosprávy sa naozaj len poďakujú. Pretože len dopravné podniky, keď si zoberieme veľký dopravný podnik, najväčší na Slovensku má Bratislava, tie platia v rámci transakčnej dane tisíc eur mesačne už dnes, to sa ešte ani nerozbehli poriadne, však každý sa to snaží nejakým spôsobom optimalizovať, tie, tie nástroje už nie sú nejakým tajomstvom, takže je nad čím rozmýšľať, že akým spôsobom to sanovať a zlepšovať, či už napríklad vo forme nejakého pozmeňujúceho návrhu v rámci druhého čítania s cieľom pomôcť tým ťažko skúšaným samosprávam, aby ich podniky nemuseli sa trápiť s týmto nezmyslom Ficovým. Teda naše samosprávy zažívajú od začiatku volebného obdobia naozaj permanentnú finančnú krízu ako nikdy predtým. My si len teda pripomeňme, že vláda im v rámci konsolidácie teda vzala desiatky miliónov na, desiatky miliónov z ich príjmu v rámci konsolidácie. Spomenul som už to, že doteraz už, doteraz neplatí to, že 70 % podielových daní ide mestám a obciam a 30 % ide VÚC-kám, po novom je to už len 55 mestám a obciam a 29,5 VÚC-kám. Tých 55 vzniklo tak, že sa odpočítalo 14,5 alebo štrnásť, pardon, sa odpočítalo kvôli materským školám a zvyšok sa odpočítal kvôli konsolidácii. Takže už ani toto neplatí, stále je tých peňazí menej a menej a tých vecí, ktoré musia sanovať, je stále viac a viac. Výrazne sa im zvýšila dépeháčka na 23 %, čím sú ohrozené všetky naozaj veľké investičné projekty naprieč celou krajinou, naprieč celým Slovenskom, my to vidíme na všetkých výjazdoch, od Novohradu cez Gemer, cez Oravu, cez Spiš, Považie, všade musia robiť indexácie, musia robiť naozaj refreše, updaty zmlúv, mnohým, samozrejme, mnohým zmluvným partnerom, realizátorom sa už do toho nechce ísť, hľadajú výhovorky, ako sa z toho niekedy možno vyzuť, čiže celé zle, naozaj, absolútne nesystémovo a nekoncepčne, takto sa naozaj tá predvídateľnosť v samospráve nebuduje a robíte všetko pre to, aby tá situácia bola stále nepredvídateľnejšia a nepredvídateľnejšia. Sme všetci zvedaví, že kam to až viesť byť schopné zájsť, pretože prichádzate stále s novými a novými riešeniami, v úvodzovkách riešeniami. A tým sa zvyšujú ceny za všetky lokálne služby, či už sú to cestovné lístky, či už sú to vstupné do rôznych plavární a divadiel, dokonca knižnice už zdražujú naozaj, zdraželi prakticky všetky oblasti, naozaj všetky oblasti, ktoré prevádzkujú naše obce, naše mestá a naše kraje. Naozaj už nenájdete nič, čo by nezdraželo. Už sa samosprávy dotkli aj toho posledného, čo ešte nedvihli, to sú že poplatky za hrobové miesta, už aj tie išli všade hore. Už aj to hrobové miesto išlo, išlo všade (reakcia z pléna), u vás nie, tak neviem prečo, tak asi dobre hospodárite (reakcia z pléna), nie, tak to je blbé, keď zle hospodárite (smiech v sále) a (reakcia z pléna), okej, ďakujem. Všetky teda veci zdraželi, ktoré len mohli, a to sme ešte nehovorili o tom Damoklovom meči, ktoré, ktorý bol zavesený nad všetky samosprávy v podobe tých povinných 800-eurových odmien pre zamestnancov verejnej správy, a teraz ste veľkoryso povedali, že im to teda refundujete alebo nahradíte, pardon, nepoužili ste slovo, že refundujete, ale že to dokonca vopred teraz zaplatíte, len neviem kedy, lebo však máme koniec mája, zajtra je 30. máj a hneď na to je v nedeľu, sa mi zdá, 1. jún, no ale už niektoré samosprávy posielajú tie výplaty, tie júnové výplaty za máj, sa budú posielať, niektoré samosprávy, napríklad ja keď som bol starostom vo Hviezdoslavove, my sme sa snažili 1. posielať výplaty za ten predchádzajúci mesiac, lebo som si myslel, že je to fajn, mnohí ďalší to robili podobne. No ale teda ony tie peniaze nemajú nachystané na tie 800-eurové odmeny, pretože sa stalo to, že hoci to minister Kamenický v nedeľu veľkoryso oznámil, tak dnes je štvrtok, no ale tie peniaze nepritiekli, aspoň teda väčšine tých samospráv. Dokonca aj dnes mi niektorí prednostovia a starostovia volali, že či majú oni teda čakať na peniaze, alebo to majú už zaplatiť teraz skôr zo svojho a potom im to štát refunduje. Že kládli si takú otázku, že ako štát vlastne vie, že koľko peňazí im má presne poslať. Pretože tie peniaze majú ísť aj na rôznych nepedagogických napríklad aj zamestnancov, ja neviem, pani upratovačky, pánov školníkov a zamestnancov a zamestnankyne, ktoré robia napríklad vo výdajniach stravy. Oni nepoznajú tie presné počty. No a teraz nikto nehovorí, že či majú obce posielať nejaké výkazy alebo nejaké excely, alebo čokoľvek. No ale, preboha, my máme 30. mája zajtra, ako im to chcete poslať dopredu, aby to mohli v júni za ten máj zaplatiť? Takže naozaj, nedomyslené veci. Nestretávame sa s tým prvýkrát. Je to tak absolútne vždy. Ale nehovorím ešte o tom, že ste sa veľkoryso teda tvárili, potom, ako ste to vymysleli a hodili na plecia samospráv, ste teraz prišli a zapálili fakle, že vy to teda neskutočne refundujete všetkým tým samosprávam. Však to je neuveriteľné, však to je, tých 800 eur, a to je v hrubom, čiže im príde, ja neviem, koľko je to v čistom, 560-570 eur, môže byť 800 v hrubom, v super hrubom to môže byť koľko? 1 230 možno. (Reakcia z pléna.) Takže to bude, no to silno pochybujem, že to bude 800 eur v čistom, pani kolegyňa. To silno pochybujem, pretože nikdy predtým, keď štát takýmto spôsobom sanoval, tak vždy sa hovorili tie objemy v hrubom. A čiže naozaj treba myslieť na tie veci dopredu, predtým než sa robia takéto naozaj veľkodušné gestá na poslednú chvíľu, rozdávačky. Samozrejme, prichádzali presne v tých dňoch, kedy bolo 35. výročie ZMOS-u, kde boli všetci starostovia, ktorí pod ZMOS patria, bolo 2 800 starostov a tam sa, samozrejme, oznámili veľké veci. Takže čo k tomu dodať? Otázka bude ešte, že ako sa pôjde na 7-percentné navýšenie miezd týmto zamestnancom školských klubov detí, školníkov, upratovačiek a všetkých ďalších od 1. septembra 2025 a potom od 1. januára 2026, pretože v originálnych kompetenciách opäť samospráva bude tá, ktorá bude musieť vyplácať a hľadať peniaze na toto. No lenže skade, keď to v rozpočte nemajú? V rozpočte to nemajú práve preto, že sa o tom dozvedeli, že sa o tom dozvedeli tento rok, no ale rozpočty ony schvaľovali do 15. decembra 2024. Tak ako ony môžu potom hľadať v septembri 2025 na to peniaze. Okej, možno cez nejaké rozpočtové opatrenia, no a čo ak zastupiteľstvo neprijme takéto rozpočtové opatrenie predložené buď starostom alebo nejakým šéfom ekonomického úseku? Všetko sa môže stať jednoducho a preto tá predvídateľnosť by mala byť základ. A to sa potom vracia na ten začiatok, že tá transakčná daň totálne rozbila predvídateľnosť vo všetkých mestských podnikoch, akciovkách, vo všetkých krajských, vo všetkých obecných, vo všetkých mestských, jednoducho nevedia, netušia, že ako narábať dlhodobo, plánovať, to už slovo plán je dneska absolútny, absolútna vzácnosť a rarita, pretože to rozbíja tieto plánovanie takýmito opatreniami. Na záver, toho času je už málo, ja si neodpustím, že tá vláda, táto vláda chaosu nepriniesla za rok a pol do parlamentu nič, naozaj že nič, že nula, čím by koncepčne našim samosprávam pomohla. My tu sme mali len tri opatrenia za rok a pol, s ktorými sa prišlo do parlamentu, ktoré sa týkali samospráv, ktoré by nejakým spôsobom sanovali situáciu. To prvé bolo úplne smiešne, to bolo opatrenie, kedy ste im dovolili roztopiť si vlastné rezervné fondy. Čiže s takýmto opatrením prísť, a to nebolo prvýkrát, to bolo tretí alebo štvrtý rok po sebe. Teda my sme nevládli, ale s takýmto opatrením, ja si neviem ani, ja by som sa tu prepadol pod to drevo, pod, pod tú lavicu, keby som s takýmto opatrením prišiel do parlamentu, že poviem ja 2 979 samosprávam, že opatrenie moje, ako ich záchrancu, že môžete si roztopiť vlastné rezervné fondy na bežné výdavky. A tie bežné, tie rezervné fondy sú tam na havarijné situácie, keď majú povodne, lebo vy im ani tie povodne neviete refundovať, aj to sľúbil pán premiér v septembri ´24. Dodnes nemajú tie samosprávy na Kysuciach, na Dolnej Orave, ani v Bratislave a v okolí, mestských častiach, refundované tie veci. Takže to bola prvá vec. Čiže dovolili ste im, aby si mohli teda roztopiť vlastné rezervné fondy na bežné výdavky. Tie sú minuté do veľkej miere. Druhá vec je potom to, čo, samozrejme, pán Kamenický ukazuje aj na tlačovkách, naposledy v nedeľu, že s neviem, akými miliardami v prebytkoch, niektoré áno, ale čím samospráva menšia, tým väčší problém má. Takže tie veľké, hlavne aj napríklad krajské samosprávy sú na tom relatívne fajn, relatívne dobre, ale čím ideme do menších samospráv, na Slovensku máme 41 samospráv, ktoré majú pod 50 obyvateľov a 94 % svojich príjmov dajú na plat starostu, ktorý je tam navyše na tretinový úväzok. No ale dobre, to by sme už ďalšiu debatu mali. Čiže druhá vec bola, že podielové dane nechodia 20. v mesiaci, ako to bolo roky doteraz, ale už chodia 6. v mesiaci. To im malo akože významne zlepšiť ich cash-flow. To, že im to chodia o 14 dní skôr, ale v tom istom, v tej istej výške, čiže okej, dobre, možno nejakým spôsobom kozmetické opatrenie, ktoré zlepšilo ten cash-flow, ale nič koncepčné to nie je, čo by významne sanovalo tú situáciu. A tretia vec bola, boli májové preddavky, ktoré sme tu na poslednej schôdzi predkladali alebo ktoré ste teda predkladali, a my sme tam predkladali kolegom Trubanom ten náš pozmeňovák, aby sa zrušila aspoň tá transakčná daň. Mohli sme to už mať zrušené dnes. Bolo to krásne v rámci toho zákona odôvodnené, naozaj to nemalo žiadnu prekážku, aby to mohlo byť prijaté. A dnes 29. mája už tá transakčná daň nemusela platiť, vôbec tu už nemusela byť, vôbec. Stretávame sa len, stretávame sa tu len preto, pretože o tom pozmeňovacom návrhu vtedy pán predseda parlamentu Raši nedal hlasovať, napriek tomu, že dal vtedy kolega Truban námietku, tak tú námietku ste neodklepli. Včera pri tej istej situácii, keď tu pán poslanec Cech z HLAS-u dával svoje námietky na šialené prílepky, ktoré nemali žiadny súvis, tak ste všetky takéto pozmeňováky, takéto prílepky prijali. Čiže dvojaký meter, dvojaký kilometer, racionálne to nie je možné nijakým spôsobom vysvetliť. Toto proste neobstojí. Dnes treba konštatovať, že tá transakčná Ficova hlúpa daň už mohla byť zrušená, nemuseli ju platiť žiadne mestské, obecné, krajské podniky, nehovoriac o všetkých ostatných podnikateľoch, právnických osobách, živnostníkoch, proste každý, každý jeden mohol byť uchránený od tohto naozaj zla. No a včera ste priniesli poslednú vec, v podstate po roku a pol, čo tu vládnete, miestny poplatok za rozvoj, kde sme našli sedem nášľapných mín, ktoré tam sú schované a keď som sa aj pýtal pána Becíka, tak krútil hlavou, že ste na to zabudli. To bol tam predkladateľ pán Bartek, pán Gašparovič alebo neviem, kto ďalší ešte, že vaši vlastní poslanci krútia hlavou nad tým, čo predkladáte, niektorí aj z HLAS-u, pretože to nemá hlavu-pätu. Sú tam nášľapné míny, na ktoré vás upozorňujeme. Nedáte si poradiť, nedáte si povedať, robíte si to po svojom, je tam kopec chýb, nedomyslené, nekoncepčné, nesystémové a už nehovoriac o nespravodlivosti a všetkých ostatných parametroch. Proste je smutno z toho, kto žije v samospráve, tak sa nemôže na toto už pozerať.